แนะรอซื้อหุ้น20มิ.ย.
เมย์แบงก์แนะนักลงทุนไม่กล้าเสี่ยงรอซื้อหลัง 20 มิ.ย. ราคาสูงแต่เสี่ยงน้อยถือดัชนี 1,600 จุด รอขาย
29 ต.ค. 2565

เมย์แบงก์แนะนักลงทุนไม่กล้าเสี่ยงรอซื้อหลัง 20 มิ.ย. ราคาสูงแต่เสี่ยงน้อยถือดัชนี 1,600 จุด รอขาย
นายสุกิจ อุดมศิริกุล กรรมการผู้จัดการ และหัวหน้าฝ่ายวิจัย บริษัทหลักทรัพย์ เมย์แบงก์ กิมเอ็ง (ประเทศไทย) เปิดเผยว่า คาดยังไม่ประกาศชะลอมาตรการผ่อนคลายเชิงปริมาณ (คิวอี)ในการประชุมสัปดาห์นี้ ดังนั้นดัชนีจึงมีโอกาสฟื้นตัวได้เพราะการดิ่งลงของหุ้นไทยในสัปดาห์ที่ผ่านมาถือว่าขายมากจนเกินไป ท่ามกลางเศรษฐกิจไทยที่ยังเติบโตดี
ดังนั้น จึงแนะนำนักลงทุนที่รับความเสี่ยงไม่ได้ให้ไปรอซื้อหลังวันที่ 20 มิ.ย. ราคาหุ้นจะสูงกว่านี้ แต่มีความเสี่ยงน้อย
สำหรับนักลงทุนที่ถือหุ้นตั้งแต่ดัชนีกว่า 1,600 จุด เมื่อขายไม่ทันแล้วก็ไม่ควรขาย ให้ถือยาวรอดัชนีปรับตัวขึ้น
ทั้งนี้ บล.เมย์แบงก์ กิมเอ็ง (ประเทศไทย) ให้ราคาเป้าหมายดัชนีภายในเดือน มี.ค. 2557 ที่ 1,750 จุด ถ้าเป็นนักลงทุนที่ต้องการลดความเสี่ยงของพอร์ตไม่ต้องการถือเงินสด แต่หวังกำไรในช่วงตลาดฟื้นตัวสามารถปรับพอร์ตไปลงทุนหุ้นพลังงาน ขนส่ง ค้าปลีก
ด้าน บล.เมย์แบงก์ ยังให้น้ำหนักมากกว่าตลาดกลุ่มธนาคารและไอซีที และน้ำหนักปกติสำหรับกลุ่มอสังหาริมทรัพย์
นายสุกิจ กล่าวว่า นักลงทุนที่รับความเสี่ยงได้มากแนะนำให้ทยอยซื้อหุ้นธนาคารและไอซีที เนื่องจากมั่นใจในปัจจัยพื้นฐาน
สำหรับ บล.เมย์แบงก์ คาดถ้าการประชุมครั้งนี้ยังไม่มีสัญญาณหยุดคิวอี หุ้นไทยจะมีความผันผวนอย่างหนักเกิดขึ้น จนกว่าจะมีความชัดเจนในเรื่องนี้
ทั้งนี้ ก่อนเฟดประกาศใช้นโยบายคิวอี 3 วันที่ 13 ก.ย. 2555 ดัชนีหุ้นไทยอยู่ที่ 1,260 จุด การลดวงเงินคิวอีอาจส่งผลให้ตลาดหุ้นไทยกลับมาซื้อขายที่ราคาลดลง แต่ต้องขึ้นอยู่กับแนวโน้มผลการดำเนินงานด้วย
นายสุกิจ เชื่อว่าเฟดต้องหยุดคิวอี 3 ก่อนขึ้นอัตราดอกเบี้ยปี 2558 และเป็นไปได้ว่าจะหยุดเดือน ต.ค.ปีนี้ ที่จะกระทบตลาดหุ้นไทยไม่รุนแรง เพราะผลการดำเนินงานของบริษัทจดทะเบียนไทยในช่วงปี 2556-2558 ยังดี
บลูมเบิร์กคาดการณ์กำไรต่อหุ้นปี 2556-2558 ไว้ที่ 109,122 และ 136 บาทต่อหุ้น ตามลำดับเพิ่มขึ้นเฉลี่ยปีละ 12% ดังนั้น หากประเมินในเบื้องต้น โดยใช้ค่าเฉลี่ยสัดส่วนราคาต่อกำไร (พี/อี) ของตลาดหุ้นไทย 11-12 เท่าที่สะท้อนการหยุดมาตรการคิวอี 3 จะได้ระดับดัชนีที่เหมาะสม 1,400-1,500 จุด